CELEX: 62010TN0024
Language: mt
Date: 2010-01-27 00:00:00
Title: Kawża T-24/10: Rikors ippreżentat fis- 27 ta’ Jannar 2010 — CECA SA vs Il-Kummissjoni Ewropea

17.4.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 100/43
            
         Rikors ippreżentat fis-27 ta’ Jannar 2010 — CECA SA vs Il-Kummissjoni Ewropea
   (Kawża T-24/10)
   2010/C 100/67
   Lingwa tal-kawża: l-Ingliż
   
      Partijiet
   
   
      Rikorrenti: CECA SA (La Garenne Colombes, Franza) (rappreżentanti: J. Joshua, Barrister, E. Aliende Rodríguez, avukat)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla l-Artikoli 1(1) u (2) tad-Deċiżjoni tal-Kummissjoni C(2009)8682 tal-11 ta’ Novembru 2009, sa fejn jirrigwarda lir-rikorrenti u, f’kull każ, tannulla l-Artikolu 1(1) sa fejn jikkonstata li r-rikorrenti pparteċipat fi ksur fis-suq tal-istabbilizzaturi tal-landa bejn is-16 ta’ Marzu 1994 u l-31 ta’ Marzu 1996;
            
         
               —
            
            
               tħassar il-multi imposti fuq ir-rikorrenti fl-Artikolu 2;
            
         
               —
            
            
               jekk il-Qorti Ġenerali ma tannullax il-multi fit-totalità tagħhom, sussidjarjament tnaqqashom skont il-kompetenza tagħha;
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Permezz ta’ dan ir-rikors, qed jintalab l-annullament tad-deċiżjoni tal-Kummissjoni tal-11 ta’ Novembru 2009 fil-Każ COMP/38.589 — Stabbilizzaturi tas-sħana, li tikkonstata li r-rikorrenti pparteċipat f’żewġ każijiet ta’ ksur separati tal-Artikolu 81 KE (li issa sar l-Artikolu 101 TFEU), wieħed fis-settur tal-istabbilizzaturi tal-landa u l-ieħor fl-ESBO, u timponi multa għal kull ksur.
   Ir-rikorrenti tressaq il-motivi li ġejjin insostenn tar-rikors tagħha:
   
                
            
            
               L-ewwel nett, hija ssostni li, permezz ta’ applikazzjoni korretta tal-Artikolu 25 tar-Regolament (KE) Nru 1/2003 (1), il-Kawża Akzo (2), ma tissospendix il-prekrizzjoni u s-setgħa tal-Kummissjoni li timponi multi kienet preskritta għaż-żewġ każijiet ta’ ksur taħt il-preskrizzjoni ta’ għaxar snin li tirriżulta mit- “terminu doppju ta’ preskrizzjoni”. Ir-rikorrenti ssostni li l-Kummissjoni wettqet żball ta’ liġi meta kkonstatat li l-perijodu li fih il-proċedura li tirrgwarda l-kumpannija Akzo kienet quddiem il-Qorti Ġenerali wassal għas-sospensjoni tal-preskrizzjoni u kkonkludiet b’mod żbaljat li l-preskrizzjoni ta’ għaxar snin stabbilita mill-Artikolu 25(5) tal-imsemmi regolament setgħet tiġi estiża f’din il-kawża.
            
         
                
            
            
               It-tieni nett, ir-rikorrenti ssostni li l-Kummissjoni ma wriet l-ebda interess leġittimu sabiex tikkonstata ksur li fir-rigward tiegħu ma kellha l-ebda setgħa timponi multi. Fil-fatt, ir-rikorrenti ssostni li l-Artikolu 7(1) tar-Regolament 1/2003 jippermetti lill-Kummissjoni tikkonstata li seħħ ksur anki jekk ma timponix multa, sakemm jintwera li l-Kummissjoni għandha interess leġittimu.
            
         
                
            
            
               It-tielet nett, u b’mod indipendenti mill-ewwel żewġ motivi, ir-rikorrenti titlob lill-Qorti Ġenerali tannulla l-konstatazzjonijiet magħmula fl-Artikolu 1(1) tad-deċiżjoni kkontestata li skonthom hija pparteċipat fi ksur fis-settur tal-istabbilizzaturi tal-landa bejn il-perijodu tas-16 ta’ Marzu 1994 sal-31 ta’ Marzu 1996, u ssostni li l-Kummissjoni ma wriet l-ebda interess leġittimu sabiex tipproċedi għal tali konstatazzjonijiet.
            
         
                
            
            
               Ir-raba’ nett, jekk il-Qorti Ġenerali ma tannullax il-multi fit-totalità tagħhom, ir-rikorrenti ssostni li l-Kummissjoni ma wrietx li l-ksur baqa’ għaddej wara t-23 ta’ Frar 1999 u li għaldaqstant il-multa imposta għat-tieni perijodu ta’ akkordju għandha titnaqqas sabiex tirrefletti dewmien iqsar tal-ksur.
            
         
      (1)  Regolament tal-Kunsill (KE) Nru 1/2003 tas-16 Diċembru 2002 fuq l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat (Edizzjoni Speċjali bil-Malti: Kapitolu 8, Vol. 2, p. 205)
   
      (2)  Sentenza tal-Qorti Ġenerali tas-17 ta’ Settembru 2007, fil-Kawżi magħquda T-125/03 u T-253/03, Akzo Nobel Chemicals u Akcros Chemicals vs Il-Kummissjoni (ĠU C 269, 10.11.2007)